İŞİD öz liderinin audio-müraciətini yaydığını deyir
Müraciətin Əbu Bəkr əl-Bağdadiyə məxsus olduğu təsdiqlənərsə, bu, İŞİD liderinin son bir ildə ilk ictimai ünsiyyəti sayıla bilər
İŞİD öz ali lideri Əbu Bəkr əl Bağdadinin audio-müraciətini yayıb. Əgər xalisdirsə, bu, son bir il ərzində Bağdadinin ictimaiyyətlə ilk ünsiyyəti sayıla bilər. Audio-müraciətin harada yazıldığı məlum deyil. Lakin Bağdadinin Şimali Koreyanın ABŞ-a və Yaponiyaya qarşı hədələrinə istinad etməsi onun bu yaxınlarda hazırlandığını göstərir. Əl-Furqan xəbər təşkilatı tərəfindən açıqlanmış 46 dəqiqəlik audio-yazıda Bağdadi dini mətnlər oxuyur. Əgər səsin Bağdadiyə məxsus olduğu təsdiqlənərsə, onda bu, Rusiyanın Rəqqa şəhərinə endirdyi hava zərbəsi nəticəsində İŞİD liderini öldürdüyü haqda iddiasını təkzib etmiş olacaq. Kreml əvvəlki bəyanatlarında Bağdadinin güman ki, həmin hava zərbələri nəticəsində öldüyünü bildirmişdi. Lakin ABŞ rəsmiləri həmin vaxt bağdadinin sağ qaldığını deyirdilər. Sonuncu dəfə Bağdadinin nitqi 2016-cı ilin noyabrında yayılmışdı. Bu nitq Mosul şəhəri uğrunda döyüşlər başlanandan iki həftə sonra yayılmışdı. O vaxtdan bəri ABŞ-ın dəstəklədiyi qüvvələr Mosul da daxil olmaqla İŞİD-in nəzarət etdiyi ərazilərin böyük qismini ekstremistlərdən azad edib.